FI Euroopan unionin virallinen lehti L 330/44

KOMISSION PÄÄTÖS,

tehty 13 päivänä syyskuuta 2007,

EY:n perustamissopimuksen 81 artiklan mukaisesta menettelystä

(Asia COMP/E-2/39.143 – Opel)

(tiedoksiannettu numerolla K(2007) 4277)

(Ainoastaan englanninkielinen teksti on todistusvoimainen)

(2007/836/EY)

(1) Tämä perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annetun neuvoston asetuksen (EY) N:o 1/2003 (1) 9 artiklan 1 kohdan nojalla tehty päätös on osoitettu General Motors Europelle, jäljempänä ’GME’. Se koskee teknisten tietojen käyttöön antamista Opel- ja Vauxhall-merkkisten ajoneuvojen korjausta varten.

(2) Teknisiä tietoja ovat tiedot, prosessit ja ohjeet, jotka ovat tarpeen moottoriajoneuvojen viallisten/rikkoutuneiden/käytettyjen osien tarkistamisessa, korjaamisessa tai vaihtamisessa tai ajoneuvon jonkin järjestelmän toiminnan korjaamisessa. Tiedot voidaan jakaa seitsemään pääryhmään: — perusparametrit (ajoneuvon kaikkia viitearvoja ja mitattavia asetusarvoja koskevat tiedot, kuten vääntömomentit, jarruliikkumavaran mittausarvot, hydrauli- ja ilmanpaineet); — korjauksen ja huollon eri vaiheisiin liittyvät kaaviot ja kuvaukset (huoltokäsikirjat, tekniset asiakirjat, kuten työsuunnitelmat, korjaamisessa käytettävien työkalujen kuvaukset sekä johdotuksia ja hydrauliikkaa kuvaavat kaaviot); — testaus ja vianmääritys (mukaan luettuna virhe- ja vianmäärityskoodit, tietokoneohjelmat ja muut ajoneuvojen vikojen määrityksessä tarvittavat tiedot) – suurin osa, joskaan eivät kaikki, näistä tiedoista sisältyy erityisiin sähköisiin työkaluihin; — ajoneuvoissa olevien sähköisten ohjausyksiköiden uudelleen ohjelmointiin, uudelleen säätämiseen tai alkuarvojen uudelleen asettamiseen tarvittavat koodit, tietokoneohjelmat ja muut tiedot. Tämä ryhmä liittyy edelliseen, sillä vianmäärityksessä käytetään usein samoja sähköisiä työkaluja kuin tarvittavien muutosten tekemisessä sähköisten ohjausyksiköiden kautta; — varaosia koskevat tiedot, mukaan luettuna varaosaluettelot koodeineen ja kuvauksineen, sekä ajoneuvojen tunnistamismenetelmät (ts. tiettyyn ajoneuvoon liittyvät tiedot, joiden avulla korjaamo selvittää ajoneuvoa valmistettaessa siihen asennettujen osien yksilölliset koodit ja kyseisen ajoneuvon alkuperäisten varaosien vastaavat koodit); — erityistiedot (takaisintoimituspyynnöt sekä usein esiintyvistä vioista ilmoittaminen); — koulutusmateriaali.

(3) Komissio aloitti menettelyn joulukuussa 2006 ja toimitti GME:lle ennakkoarvion, jossa esitetyn alustavan kannan mukaan GME:n myynnin jälkeisiä palveluita tarjoavien kumppaneidensa kanssa tekemien sopimusten epäiltiin olevan Euroopan yhteisön perustamissopimuksen 81 artiklan 1 kohdan vastaisia.

(4) Komission ennakkoarvioinnin mukaan näytti siltä, että GME ei ollut antanut tiettyjä korjausta koskevia teknisiä tietoja, vaikka perustamissopimuksen 81 artiklan 3 kohdan soveltamisesta vertikaalisten sopimusten ja yhdenmukaistettujen menettelytapojen ryhmiin moottoriajoneuvoalalla 31 päivänä heinäkuuta 2002 annetussa komission asetuksessa (EY) N:o 1400/2002 (2) säädetty siirtymäkausi oli päättynyt. Lisäksi komission pannessa vireille tutkintaa GME ei ollut vieläkään ottanut käyttöön tehokasta järjestelmää, jonka avulla riippumattomat korjaamot voivat saada korjausta koskevia yksittäisiä teknisiä tietoja. Vaikka GME paransi teknisten tietojen saatavuutta komission tutkinnan aikana, vaikutti siltä, että riippumattomien korjaamoiden saatavissa olevat tiedot olivat edelleen epätäydellisiä.

(5) Ennakkoarvioinnissa katsottiin, että merkitykselliset markkinat, joihin tarkasteltavana oleva menettelytapa vaikutti, olivat henkilöautojen korjaus- ja huoltopalvelujen tarjonnan markkinat sekä korjaamoille tarkoitettujen teknisten tietojen toimitusmarkkinat. Opel/Vauxhallin valtuuttamilla korjaamoverkostoilla oli erittäin suuri markkinaosuus ensiksi mainituilla markkinoilla. Jälkimmäisillä markkinoilla GME oli ainoa toimittaja, joka pystyi tarjoamaan kaikki Opel/Vauxhallin valmistamia ajoneuvoja huoltavien korjaamoiden tarvitsemat tekniset tiedot.

(6) GME:n huoltoa ja varaosajakelua koskevissa sopimuksissa edellytetään, että sen valtuutettujen korjaamoverkostojen jäsenet suorittavat kaikki merkkihuoltopalvelut ja toimivat varaosien tukkumyyjinä. Komissio on huolissaan siitä, että näistä sopimuksista mahdollisesti johtuvat kielteiset vaikutukset voisivat lisääntyä sen vuoksi, ettei GME toimita riippumattomille korjaamoille tarpeellisia teknisiä tietoja. Sen sijaan se on sulkenut kyseiset korjaamot markkinoilta, vaikka nämä haluaisivat ja voisivat tarjota korjauspalveluja erilaisen liiketoimintamallin kautta.

(7) Komission alustavan päätelmän mukaan GME:n järjestelyt teknisten tietojen toimittamiseksi riippumattomille korjaamoille eivät vastanneet korjaamoiden tarvetta käytettävissä olevien tietojen laajuuden tai niiden saatavuuden suhteen. Kyseinen menettelytapa ja toisten autonvalmistajien samanlaiset menettelytavat kanssa olisivat saattaneet johtaa riippumattomien korjaamoiden markkina-aseman heikentymiseen. Tämä puolestaan olisi voinut aiheuttaa huomattavasti haittaa kuluttajille, sillä varaosavalikoima olisi saattanut vähentyä merkittävästi, korjaamopalveluiden hinnat nousta ja korjaamoiden määrä supistua. Lisäksi on otettava huomioon mahdolliset turvallisuuskysymykset ja se, että innovatiivisia korjaamoja ei voisi enää käyttää.

(8) Lisäksi GME:n ilmeinen kieltäytyminen toimittamasta riippumattomille korjaamoille teknisiä tietoja saattaisi estää asetuksella (EY) N:o 1400/2002 myönnetyn poikkeuksen soveltamisen myynnin jälkeisiä palveluja tarjoavien kumppaneiden kanssa tehtyihin sopimuksiin, sillä poikkeusta ei sovelleta kyseisen asetuksen 4 artiklan 2 kohdan mukaan silloin, kun moottoriajoneuvojen toimittaja kieltäytyy antamasta riippumattomille toimijoille kyseisten moottoriajoneuvojen korjauksen ja huollon edellyttämiä teknisiä tietoja, vianmääritykseen tarkoitettuja ja muita laitteita, työkaluja (esimerkiksi tarvittavia tietokoneohjelmia) tai koulutusta. Kuten asetuksen johdanto-osan 26 kappaleessa todetaan, tietojen saatavuutta koskevissa edellytyksissä ei saa tehdä eroa valtuutettujen ja riippumattomien toimijoiden välillä.

(9) Komission alustava kanta oli, että korjausta koskevien teknisten tietojen puuttumisen takia GME:n ja sen valtuutettujen korjaamoiden välisiin sopimuksiin ei todennäköisesti voida soveltaa 81 artiklan 3 kohtaa.

(10) GME tarjosi 9 päivänä helmikuuta 2007 komissiolle sitoumuksia ennakkoarvioinnissa esitettyjen kilpailuongelmien ratkaisemiseksi.

(11) Sitoumusten mukaan periaate, joka määrittää, missä laajuudessa tietoja annetaan, on, että riippumattomat ja valtuutetut korjaamot ovat tasa-arvoisessa asemassa. GME varmistaa näin, että kaikki sen Opel/Vauxhall-moottoriajoneuvojen korjauksen ja huollon edellyttämät tekniset tiedot, työkalut, laitteet, tietokoneohjelmat ja koulutus, jotka GME antaa tai sen puolesta annetaan kaikissa jäsenvaltioissa oleville valtuutetuille korjaamoille, ovat myös riippumattomien korjaamoiden saatavilla.

(12) Sitoumuksissa täsmennetään, että asetuksen (EY) N:o 1400/2002 4 artiklan 2 kohdassa tarkoitetut tekniset tiedot sisältävät kaikki Opel/Vauxhall-ajoneuvojen korjausta ja huoltoa varten Opel/Vauxhall-valtuutetuille korjaamoille annettavat tiedot. Näitä ovat muun muassa sähköisissä moottorin ohjausyksiköissä GME:n suosittelemien asetusten käyttöön ottamiseksi tai palauttamiseksi tarvittavat tietokoneohjelmat, virhekoodit ja muut parametrit ja niiden päivitykset, ajoneuvojen tunnistamismenetelmät, varaosaluettelot, tiettyä mallia tai erää koskevat käytännön työssä saadut ongelmien ratkaisumallit, niiden takaisintoimituspyynnöt sekä ilmoitukset korjauksista, joita voidaan tehdä veloituksetta valtuutetuissa korjaamoissa.

(13) Työkalujen saatavuus tarkoittaa mahdollisuutta käyttää sähköisiä vianmääritys- ja muita laitteita, tietokoneohjelmia (säännöllisine päivityksineen) ja kyseisten työkalujen myynnin jälkeisiä palveluita.

(14) Asetuksen johdanto-osan 26 kappaleen mukaisesti GME ei ole velvollinen antamaan riippumattomille korjaamoille sellaista teknistä tietoa, jonka avulla kolmannet osapuolet voisivat ohittaa tai purkaa ajoneuvoihin asennetut murtohälyttimet ja/tai kalibroida uudelleen (3) sähköisiä laitteita tai tehdä muutoksia ajoneuvojen nopeutta tai suorituskykyä rajoittaviin laitteisiin. GME sitoutuu kuitenkin antamaan riippumattomien korjaamoiden käyttöön kyseisiä tietoja rajoituksitta edellyttäen, että niillä on GME:n koulutustodistus (4). Koulutustodistus annetaan riippumattomille korjaamoille heti, kun koulutus on suoritettu.

(15) Jos GME myöhemmin kieltäytyy antamasta teknisiä tietoja riippumattomille korjaamoille vetoamalla johdanto-osan 26 kappaleessa tarkoitettuun poikkeukseen, sen on sitouduttava varmistamaan, että se jättää antamatta ainoastaan johdanto-osan 26 kappaleessa kuvatun suojan antamiseksi tarvittavat tiedot. Sen on varmistettava myös, että tietojen puute ei estä riippumattomia korjaamoita suorittamasta töitä, joita ei mainita johdanto-osan 26 kappaleessa, esimerkiksi sähköisten moottorin ohjausyksiköiden, turvatyynyjen, turvavöiden esikiristinten ja keskuslukitusjärjestelmien korjauksia.

(16) Asetuksen (EY) N:o 1400/2002 4 artiklan 2 kohdassa säädetään, että annettavien teknisten tietojen on oltava oikeassa suhteessa riippumattoman korjaamon tarpeisiin. Tämä tarkoittaa sekä tietojen erittelyä että hinnoittelua, jossa otetaan huomioon, miten paljon riippumattomat korjaamot käyttävät tietoja.

(17) Tämän periaatteen mukaisesti sitoumuksissa todetaan, että GME sisällyttää teknisiä tietoja koskeville verkkosivuilleen kaikki tekniset tiedot, jotka koskevat 1 päivän tammikuuta 1997 jälkeen myyntiin tulleita ajoneuvomalleja, ja varmistaa, että kaikki päivitetyt tekniset tiedot löytyvät aina kyseisiltä sivuilta tai vastaavilta myöhemmin toteutettavilta verkkosivuilta. Lisäksi GME varmistaa aina, että sivusto on helposti löydettävissä ja se toimii yhtä tehokkaasti kuin tietolähteet, joiden kautta valtuutetut Opel/Vauxhall-korjaamot saavat teknisiä tietoja. Kun GME tai GME:n puolesta toimiva yritys antaa teknisiä tietoja valtuutetuille korjaamoille jollakin tietyllä EU-kielellä, GME varmistaa, että kyseinen kieliversio viedään teknisten tietojen verkkosivuille viipymättä.

(18) Sähköinen varaosaluettelo ei tällä hetkellä ole verkkosivuilla, mutta GME:n katsotaan noudattavan sitoumuksiaan, jos kyseinen luettelo viedään verkkosivuille 31 päivään joulukuuta 2007 mennessä. Väliaikaisratkaisuna luettelo on saatavissa GME:n puhelinpalvelusta, joka toimittaa viipymättä pyydetyt sivut faksilla riippumattomille korjaamoille kaikilla niillä kielillä, joilla luettelo on valtuutettujen korjaamoiden saatavissa. Tämä palvelu maksaa 1 euron sivulta (+ 3,9 prosentin käsittelykulut) ja paikallispuhelumaksun.

(19) GME vie verkkosivuille kaikki sellaiset johdotuskaaviot, jotka on laadittu digitaalimuodossa tai muutettu digitaalimuotoon EU:n alueella toimivien valtuutettujen Opel/Vauxhall-korjaamoiden käyttöä varten. Riippumattomat korjaamot voivat saada GME:n puhelinpalvelusta muut ei-digitaalimuotoiset kaaviot, jotka koskevat tiettyjä 1 päivän tammikuuta 1997 jälkeen myyntiin tulleita ajoneuvomalleja (5). Puhelinpalvelu toimii kaikilla kielillä, joita suoran tai välillisen syrjinnän välttäminen riippumattomien korjaamoiden ja valtuutettujen Opel/Vauxhall-korjaamoiden välillä edellyttää ottaen huomioon ehdot, joilla valtuutetut korjaamot saavat johdotuskaaviot käyttöönsä. Johdotuskaavioita toimitetaan viipymättä faksilla juuri se määrä, jonka riippumattomat korjaamot keskimäärin tarvitsevat korjausten suorittamiseksi. Johdotuskaaviot annetaan käyttöön samoilla ehdoilla kuin valtuutetuille Opel/Vauxhall-korjaamoille. GME sitoutuu säilyttämään kyseisiin ei-digitaalisiin johdotuskaavioihin tällä hetkellä sovellettavat ehdot sitoumusten voimassaolon ajan.

(20) GME on luvannut jakaa verkkosivujen käyttömaksun siten, että se on 4 euroa tunnilta, 30 euroa päivältä, 100 euroa viikolta, 300 euroa kuukaudelta ja 3 700 euroa vuodelta. Rekisteröitymisestä verkkosivuille peritään 15 euron kertamaksu, johon lisätään 3,9 prosentin käsittelykulut. Tech1/Tech2 SWDL (Diagnostic Tester Software Download) -ohjelman voi saada maksamalla verkkosivujen vuosimaksun tai erillisen 100 euron kuukausimaksun. GME sitoutuu säilyttämään kyseisen käyttömaksurakenteen eikä nosta maksua EU:n keskimääräistä inflaatioprosenttia enempää sitoumusten voimassaoloaikana.

(21) GME:n sitoumukset eivät rajoita soveltamasta mitään yhteisön tai kansallisen lainsäädännön nykyistä tai tulevaa vaatimusta, jolla mahdollisesti laajennetaan GME:n riippumattomille toimijoille antamia teknisiä tietoja ja/tai jolla tarjotaan soveltuvampia tapoja kyseisten tietojen antamiseen.

(22) GME nimittää asiamiehen käsittelemään riippumattomien korjaamoiden tekemiä teknisten tietojen saatavuutta koskevia valituksia. GME:n asiamies antaa riippumattomalle korjaamolle vastauksen kolmen viikon kuluessa valituksen vastaanottamisesta. Jos valituksen tekijä ei hyväksy GME:n vastausta, GME sitoutuu hyväksymään välimiesmenettelyn teknisten tietojen antamista koskevien riitojen ratkaisemiseksi. Kyseisessä välimiesmenettelyssä riidan osapuolet voivat nimittää yhden asiantuntijan, ja ne voivat yhdessä sopia kolmannen asiantuntijan nimittämisestä. Välimiesmenettely suoritetaan siinä jäsenvaltiossa, jossa valituksen tekijän kotipaikka sijaitsee. Välimiesmenettelyn kielenä on sen maan virallinen kieli, jossa välimiesoikeus sijaitsee. Sovittelu ei rajoita oikeutta pyytää asian käsittelyä toimivaltaisessa kansallisessa tuomioistuimessa.

(23) Päätöksessä todetaan, että sitoumusten ansiosta perusteita komission toimenpiteisiin ei enää ole. Sitoumukset ovat voimassa 31 päivään toukokuuta 2010.

(24) Kilpailunrajoituksia ja määräävää markkina-asemaa käsittelevä neuvoa-antava komitea antoi myönteisen lausunnon 9 päivänä heinäkuuta 2007.

(1) EYVL L 1, 4.1.2003, s. 1. Asetus sellaisena kuin se on viimeksi muutettuna asetuksella (EY) N:o 411/2004 (EUVL L 68, 6.3.2004, s. 1).

(2) EYVL L 203, 1.8.2002, s. 30.

(3) Eli muuttaa sähköisen moottorin ohjausyksikön alkuperäisiä asetuksia tavalla, jota GME ei suosittele.

(4) Koulutustodistuksen hinta on sama valtuutetuille ja riippumattomille korjaamoille ja GME sitoutuu pitämään sen samalla tasolla sitoumusten voimassaolon ajan. Koulutus koostuu kahdesta ohjaajajohtoisesta koulutuspäivästä (hinta 115–230 euroa/päivä riippuen kansallisista markkinoista) ja yhdestä Tech2-verkkokoulutuspäivästä (hinta 30–50 euroa/päivä myöskin kansallisista markkinoista riippuen). Koulutuksen järjestää GM Academy.

(5) Kyseisistä malleista ainoastaan kaksi (Agila ja Movano) on yhä tuotannossa ja kummankin osalta verkkosivuilla on niiden vuodesta 2002 myyntiin tulleita versioita koskevat johdotuskaaviot. Ainoat mallit (Arena ja Sintra), joiden johdotuskaaviot on saatavissa ainoastaan GME:n puhelinpalvelukeskuksesta, poistettiin tuotannosta vuosina 1999 ja 2001. Muiden mallien osalta verkkosivuilla on vuodesta 2002 (Astra-G, Frontera-B, Zafira-A) tai vuodesta 2003 (Speedster) myyntiin tulleiden versioiden johdotuskaaviot.